Volstrup Golf nær Hobro har modtaget påbud fra Vejdirektoratet om at fjerne teksten, Volstrup Golf, der er klippet i græsset omkring golfbanens hul nummer seks.

Når bilisterne kører mod Hobro, har de den seneste tid kunnet se en meget fremtrædende tekst på en skråning, hvor der står VOLSTRUP GOLF. Men indehaveren af golfanlægget, Jeppe Ugilt Hansen, modtog for et par uger siden påbuddet om at fjerne reklamen på golfbanen i sin e-boks, da Vejdirektoratet havde vurderet, at reklamen var ulovlig. - Vi modtog meddelelsen om, at der ikke måtte opsættes plakater, afbildninger, fritstående skilte og lysreklamer eller andre anordninger eller reklameøjemed, siger Jeppe Ugilt Hansen, indehaver indehaver af Volstrup Golf. Jeppe Ugilt Hansen forstår ikke, hvorfor det er så slemt. - Det er ikke en reklame for et stjerneskud til 89 kroner. Det er trods alt navnet på vores golfklub, siger Jeppe Ugilt Hansen. Han har også direkte henvendt sig til Vejdirektoratet og opfordret til dialog. – Jeg har spurgt, hvis ikke man kan gøre sådan her, hvordan kan det så lade sig gøre, siger Jeppe Ugilt Hansen. Vejdirektoratet: ”Vi vil ikke have sydeuropæiske tilstande” Hos Vejdirektoratet, som har bedt Volstrup Golf om at fjerne det tydelige navn i græsset,  begrunder man påbuddet med ønsket om ikke at få sydlandske tilstande i det sydlige Himmerland. - Det er klart, at vi skal sætte grænsen et sted, for ellers risikerer vi, at der kommer tilstande som på de sydeuropæiske landeveje, og det ønsker vi ikke, siger Niels Aggerholm, afdelingsleder, Vejdirektoratet. På spørgsmålet om, hvorvidt Vejdirektoratet er villige til at indgå i dialog er Niels Aggerholm positiv. - Vi er meget villige, og vi mener også, at der har været en dialog, men den har selvfølgelig foregået gennem e-boks, så derfor har den nok virket langsom for golfkklubben, siger Niels Aggerholm, afdelingsleder, Vejdirektoratet. Ifølge påbuddet skulle teksten på golfbanen være fjernet i fredags, ellers ville Jeppe Ugilt Hansen, risikere at blive anmeldt til politiet. - Jeg håber dog ikke, det kommer så langt. Jeg mener, at man som offentlig myndighed til en start må være villige til at indgå i en dialog, siger Jeppe Ugilt Hansen.